

VLADA REPUBLIKE HRVATSKE

Zagreb, 23. prosinca 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo financija  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o izmjeni i dopuni Odluke o osnivanju Nacionalnog vijeća za uvođenje eura kao službene valute u Republici Hrvatskoj  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 24. stavka 3. Zakona o Vladi Republike Hrvatske ("Narodne novine", br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_2020. godine donijela

**ODLUKU**

**O IZMJENI I DOPUNI ODLUKE O OSNIVANJU NACIONALNOG VIJEĆA ZA UVOĐENJE EURA KAO SLUŽBENE VALUTE U REPUBLICI**

**I.**

U Odluci o osnivanju Nacionalnog vijeća za uvođenje eura kao službene valute u Republici Hrvatskoj ("Narodne novine", br. 43/18, 52/18 i 22/19) u točki I. iza stavka 1. dodaju se stavci 2. i 3. koji glase:

"Nacionalno vijeće iz stavka 1. ove točke planira, prati i koordinira provedbu svih aktivnosti iz Nacionalnog plana zamjene hrvatske kune eurom, provedbenog dokumenta Strategije za uvođenje eura kao službene valute u Republici Hrvatskoj.

Nacionalno vijeće iz stavka 1. ove točke ustrojava upravljački odbor i koordinacijske odbore te imenuje članove upravljačkog odbora i glavne koordinatore koordinacijskih odbora na prijedlog Ureda predsjednika Vlade Republike Hrvatske, Ministarstva financija, Hrvatske narodne banke i Ministarstva gospodarstva i održivog razvoja, a radi provedbe aktivnosti navedenih u Nacionalnom planu iz stavka 2. ove točke."

**II.**

Točka II. mijenja se i glasi:

"Članovi Nacionalnog vijeća su:

* predsjednik Vlade Republike Hrvatske – predsjednik Nacionalnog vijeća
* potpredsjednik Vlade Republike Hrvatske i ministar financija – zamjenik predsjednika Nacionalnog vijeća
* guverner Hrvatske narodne banke, temeljem Odluke Savjeta Hrvatske narodne banke – zamjenik predsjednika Nacionalnog vijeća
* ministar gospodarstva i održivog razvoja
* ministar vanjskih i europskih poslova
* ministar rada, mirovinskoga sustava, obitelji i socijalne politike
* ministar znanosti i obrazovanja
* ministar pravosuđa i uprave
* ministar prostornoga uređenja, graditeljstva i državne imovine
* ministar zdravstva
* ministrica turizma i sporta
* ministrica regionalnoga razvoja i fondova Europske unije
* predstavnik Hrvatske udruge poslodavaca
* predstavnik sindikalnih središnjica.".

**III.**

Ova Odluka stupa na snagu danom donošenja, a objavit će se u "Narodnim novinama".

Klasa:

Urbroj:

Zagreb,

Predsjednik
**mr. sc. Andrej Plenković,**v. r.

**Obrazloženje**

Ovom Odlukom predlaže se dopuniti točku I. Odluke o osnivanju Nacionalnog vijeća za uvođenje eura kao službene valute u Republici Hrvatskoj na način da se Nacionalno vijeće za uvođenje eura kao službene valute u Republici Hrvatskoj zaduži i za planiranje, praćenje i koordiniranje svih aktivnosti iz Nacionalnog plana zamjene hrvatske kune eurom koji će biti donesen radi provedbe Strategije za uvođenje eura kao službene valute u Republici Hrvatskoj. Vezano za to, predlaže se da radi provedbe svih aktivnosti iz navedenog dokumenata na operativnoj razini Nacionalno vijeće za uvođenje eura kao službene valute u Republici Hrvatskoj ustroji upravljački odbor i koordinacijske odbore te imenuje članove upravljačkog odbora i glavne koordinatore koordinacijskih odbora na prijedlog vodećih institucija.

Uz navedeno, a kako je Hrvatski sabor na sjednici održanoj 22. srpnja 2020. donio Zakon o ustrojstvu i djelokrugu tijela državne uprave (Narodne novine, broj 85/20), kojim su ustrojena tijela državne uprave te je utvrđen njihov djelokrug, potrebno je izmijeniti točku II. Odluke o osnivanju Nacionalnog vijeća za uvođenje eura kao službene valute u Republici Hrvatskoj ("Narodne novine", br. 43/18, 52/18 i 22/19) kako bi se ista uskladila sa izmjenama u ustrojstvu i djelokrugu tijela državne uprave.